

**Selfies for Greece**

**Ενημέρωση για μαθητές και γονείς**

**Παρακαλούμε συζητήστε το θέμα με τους γονείς σας.**

Το διδακτικό σενάριο “Selfies for Greece” στοχεύει στην δημιουργική ενασχόληση των μαθητών με το διαδίκτυο αλλά και στην προβολή της ελληνικής κουλτούρας και πολιτισμού στο εξωτερικό. Περιλαμβάνει τη δημιουργία πρωτότυπων προσωπικών ψηφιακών φωτογραφιών (selfies) με θέμα την Ελλάδα από τους μαθητές. Το φωτογραφικό υλικό θα συνοδεύεται από σύντομα κείμενα στην αγγλική γλώσσα, θα δημοσιεύεται στο διαδίκτυο και θα μπορεί να αξιοποιηθεί μελλοντικά. Με αυτό τον τρόπο, δίνεται η ευκαιρία να ενημερωθούν αλλά και να ευαισθητοποιηθούν οι νέοι της Ευρώπης σχετικά με την Ελλάδα.

Το σενάριο διαρκεί 3 διδακτικές ώρες κι εξυπηρετεί τους παρακάτω διδακτικούς στόχους:

* Προβολή της ελληνικής κουλτούρας και πολιτισμού.
* Βελτίωση των δεξιοτήτων των μαθητών στις Τεχνολογίες Πληροφορικής κι Επικοινωνιών.
* Εργασία σε ομάδες και καλλιέργεια πνεύματος συνεργασίας.
* Εξάσκηση στη χρήση της αγγλικής γλώσσας.
* Διασύνδεση σχολικών δράσεων με δημοσίευση υλικού στο διαδίκτυο.

Στα πλαίσια του σεναρίου θα πραγματοποιηθούν οι παρακάτω δραστηριότητες σε 4 Φάσεις:

* Φάση 1: Προετοιμασία-Συμπλήρωση ερωτηματολογίου (στο εργαστήριο πληροφορικής ή στο σπίτι). Σε αυτή τη φάση θα αναδειχθούν τα θέματα κι οι τοποθεσίες που θα φωτογραφηθούν από τους μαθητές. Για το σκοπό αυτό θα δοθεί σε όλους τους μαθητές κατάλληλο ερωτηματολόγιο.
* Φάση 2: Χωρισμός σε ομάδες-Συγκέντρωση υλικού (στο εργαστήριο πληροφορικής). Με βάση τα αποτελέσματα του ερωτηματολογίου θα συζητηθούν και θα καθοριστούν οι τοποθεσίες ή τα θέματα που θα προβάλλονται στις ψηφιακές φωτογραφίες (selfies). Κάθε τμήμα θα χωριστεί σε ομάδες των 3-5 ατόμων και οι μαθητές θα αναζητήσουν υλικό στο διαδίκτυο σχετικά με τις επιλεγμένες τοποθεσίες.
* Φάση 3: Φωτογραφήσεις-Δημοσίευση υλικού στο διαδίκτυο (σε εξωτερικούς χώρους και στο εργαστήριο πληροφορικής). Οι φωτογραφήσεις θα γίνουν εκτός διδακτικού ωραρίου από τους μαθητές. Στο εργαστήριο οι μαθητές θα δημοσιεύσουν το υλικό με την καθοδήγηση του καθηγητή.
* Φάση 4: Προβολή κι αξιοποίηση ψηφιακού υλικού (στο εργαστήριο πληροφορικής). Οι μαθητές θα εργαστούν σε ομάδες και θα αποφασιστεί με ποιο τρόπο το κάθε μέλος της ομάδας θα προωθήσει τη μαθητική ιστοσελίδα με τις φωτογραφήσεις εντός κι εκτός Ελλάδας.

Οι μαθητές θα πρέπει να φέρουν **υπογεγραμμένη υπεύθυνη δήλωση** από τον κηδεμόνα τους στην οποία θα αναγράφεται ότι συναινούν με τις φωτογραφήσεις σε εξωτερικούς χώρους.

Παρακαλούμε επισκεφθείτε τη δοκιμαστική ιστοσελίδα <https://selfieforgreece.wordpress.com> για να αποκτήσετε μια ιδέα για το διδακτικό αυτό σενάριο.